**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 22.07.2018, ora 8.00 – 23.07.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.07.2018, ora 7.00**

**RÂURI**

Debitele au fost în creștere datorită efectului combinat al precipitaţiilor căzute în interval şi propagării în bazinele superioare ale Crişurilor şi pe râurile din Banat, iar prin propagare pe cursurile mijlocii şi inferioare ale râurilor: Mureş, Argeş, Ialomiţa,Teleajen, Trotuş, Putna şi Rm.Sărat. Pe celelalte râuri debitele au fost în scădere, exceptând unele râuri din Dobrogea unde au fost staţionare.

Scurgeri importante pe versanţi, torenţi, pâraie, viituri rapide pe râurile mici cu efecte de inundaţii locale şi creşteri mai însemnate de niveluri și debite, cu depăşiri ale COTELOR DE APĂRARE, s-au înregistrat pe unele cursuri de apă din bazinele superioare ale râurilor: Prahova, Buzău, Olt, Suceava, Moldova, Bistriţa, Trotuş, Putna, Rm.Sărat, din unele zone de deal și de munte şi pe unele râuri din Dobrogea, ca urmare a precipitațiilor căzute în interval sub formă de aversă, cu caracter torențial și însemnate cantitativ.

În interval s-au situat peste:

- **COTA DE INUNDAȚIE** răul Slănic la staţia hidrometrică Vărbilău (200+80)-jud.PH.

- **COTELE DE ATENȚIE** râurile la stațiile hidrometrice: Casimcea – Cheia (150+5)-jud.CT, Sicaşău – Sicaşău (150)-jud.HR, Teleajen – Moara Domnească (350+12)-jud.PH.

Debitele se situează în general la valori peste 100% din mediile multianuale lunare, mai mici (30-90% din normalele lunare) pe râurile din bazinele hidrografice: Vișeu, Iza, Tur, Someş, Crasna, Barcău, Crişul Negru, Crişul Alb, Crişul Repede, Arieş, Moraviţa, Cerna şi Suceava și cu valori între 30-60% pe râurile din bazinul hidrografic Bârlad şi pe cursul superior al Jijiei.

În interval au fost emise şase **ATENŢIONĂRI HIDROLOGICE** pentru fenomene imediate şi trei **AVERTIZĂRI HIDROLOGICE** pentru fenomene imediate.

Este în vigoare **Atenţionarea Hidrologică nr.48 din 22.07.2018.**

Debitele vor fi în creștere datorită efectului combinat al precipitaţiilor în curs, celor prognozate şi propagării.

Sunt posibile scurgeri pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri mai însemnate de niveluri și debite pe unele râuri din Transilvania, Banat, Oltenia, Muntenia, Moldova, Dobrogea, precum și zonele de deal și de munte, cu depăşiri ale COTELOR DE APĂRARE, ca urmare a precipitațiilor prevăzute, însemnate cantitativ sub formă de aversă şi cu caracter torențial.

Se menţine în vigoare **Atenţionarea Hidrologică nr.48 din 22.07.2018.**

**DUNĂRE**

Debitul la intrarea în ţară (secţiunea Baziaş) în intervalul 22 – 23.07.2018 a fost staţionar, având valoarea de 3800 m3/s, sub media multianuală a lunii iulie (5350 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi în scădere (3700 m3/s).

În aval de Porţile de Fier debitele vor fi în creştere la Gruia, staţionare la Calafat şi în scădere pe sectorul Bechet – Tulcea.

**2.** **Situaţia meteorologică în intervalul 22.07.2018, ora 8.00 – 23.07.2018, ora 6.00**

**ÎN ŢARĂ**

Vremea a fost în general instabilă în cea mai mare parte a țării, dar și călduroasă în regiunile sudice, unde disconfortul termic a fost accentuat la amiază. Instabilitatea atmosferică s-a manifestat prin înnorări temporar accentuate, frecvente descărcări electrice și averse ce au avut și caracter torențial, local în Moldova și Dobrogea și pe arii relativ extinse în restul teritoriului. Cantitățile de apă au depășit pe arii restrânse 20...25 l/mp, cumulându-se punctiform peste 35...40 l/mp, până la 79 l/mp (Prisaca Dornei, județul Suceava). Vântul a suflat slab și moderat, cu intensificări de scurtă durată asociate ploilor, cu viteze mai mari în Dobrogea și Bărăgan, unde au fost rafale de până la 72 km/h. Au fost confirmate căderi de grindină pe raza județelor Brașov, Vâlcea, Argeș, Dâmbovița, Prahova, Teleorman, Ilfov și Constanța. Temperaturile maxime s-au încadrat între 22 de grade la Șiria și 34 de grade la Turnu Măgurele, Zimnicea, Calafat și Alexandria, iar la ora 06 se înregistrau valori termice cuprinse între 12 grade la Miercurea Ciuc și Joseni și 22 de grade la Sulina, Gura Portiței și Constanța Dig.

*Indicele temperatură-umezeală (ITU) a atins și izolat a depășit ușor pragul critic de 80 de unități al disconfortului termic în jumătatea sudică Munteniei și Olteniei, precum și în sudul Banatului.*

**OBSERVAȚII** - De ieri dimineață de la ora 06 au fost în vigoare 16 avertizări cod portocaliu și 63 atenționări cod galben pentru fenomene meteorolgice periculoase imediate, precum urmează: 15 atenționări și 3 avertizări emise de SRPV Sibiu, 10 atenționări și 4 avertizări emise de SRPV Bacău, 10 atenționări și 4 avertizări emise de CNPM pentru Muntenia, 13 atenționări emise de SRPV Timișoara, 8 atenționări și 1 avertizare emise de SRPV Cluj-Napoca, 5 atenționări și 2 avertizări emise de SRPV Constanța și 2 atenționări și 2 avertizări emise de SRPV Craiova.

**LA BUCUREŞTI**

Vremea s-a menținut călduroasă, iar disconfortul termic a fost accentuat la amiază. Temperatura maximă a fost de 31 de grade la Afumați și Băneasa și 33 de grade la Filaret. Cerul a fost variabil, cu înnorări după-amiaza și spre sfârșitul nopții, când trecător a plouat slab și s-au semnalat descărcări electrice, iar vântul a prezentat unele intensificări. La ora 06 se înregistrau 19 grade la stația meteo Băneasa și 20 de grade la Filaret și Afumați.

*Indicele temperatură-umezeală (ITU) a depășit ușor pragul critic de 80 de unităţi al disconfortului termic.*

**3. Prognoza meteorologică în intervalul 23.07.2018, ora 8.00 – 24.07.2018, ora 8.00**

**ÎN ŢARĂ**

Vremea va fi în general instabilă, iar în jumătatea de sud a țării se va răcori. Vor fi înnorări temporar accentuate, iar în sudul, estul și centrul țării, precum și în zonele de deal și de munte, vor fi intervale de timp cu averse local torențiale, descărcări electrice, intensificări de scurtă durată ale vântului ce vor lua trecător aspect de vijelie și izolat căderi de grindină. În aceste regiuni se vor înregistra cantități de apă ce vor depăși local 20...25 l/mp și izolat 50...60 l/mp. În restul teritoriului, fenomenele asociate instabilității atmosferice se vor semnala pe arii restrânse și la cote mai reduse. Temperaturile maxime se vor încadra între 23 și 29 de grade, iar cele minime vor fi cuprinse între 13 și 21 de grade..

**LA BUCUREŞTI**

Vremea va fi instabilă și se va răcori. Cerul va avea înnorări accentuate și vor fi averse însemnate cantitativ, descărcări electrice și intensificări de scurtă durată ale vântului. Temperatura maximă va fi de 26...27 de grade, iar cea minima se va situa în jurul valorii de 17 grade.

***II. CALITATEA APELOR***

***Administratia Nationala ,,Apele Romane’’*** informează despre producerea, in 22.07.2018, la ora 18.30, unei poluari accidentale cu o substanta albicioasa in suspensie a apei C.A. Ciric si Acumularea Ciric de la raza municipiului Iasi. S-a inregistrat mortalitate piscicola (10 pesti cu dimensiuni de 10-30 cm). Reprezentanti ai S.G.A.Iasi s-au deplasat in teren pentru identificarea poluarii, recoltare de probe de apa in vederea efectuarii analizelor fizico chimice precum si luarea masurilor ce se impun. Nu se cunosc deocamdată sursa poluării ș natura substanței.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**